Den nordjyske bokser Tom Keller er vendt hjem til Nordjylland. Det blev ikke til mere end ni måneder hos Team Sauerland i Tyskland. Hans dagligdag er nu langt væk fra boksestalden i Berlin - til gengæld er han kommet tættere på sin familie, venner og kæresten. - Jeg mener, man skal tage nogle chancer her i livet, og nu har jeg prøvet at være dernede og se, hvad det er. Du kan ikke sige, hvad det, før du har prøvet det. Nu har jeg prøvet det i ni måneder, og jeg har lært en masse af det, men jeg mener, at hvis jeg skal nå mine mål, så er det her i Danmark, de skal udfoldes, siger Torben Keller. Torben Keller har i flere måneder undværet de ugentlige sparringer med de øvrige Sauerland boksere. Derudover er også træneren i Berlin skiftet ud med Torben Kellers tidligere landstræner. - Jeg havde også støtte fra min træner i Tyskland. Det er bare noget andet med nogen, man har kendt i mange år. Hverdagen i Tyskland var alt for langt væk fra det liv som Torben Keller lever i Nordjylland. Derfor var det for stor en omkostning for ham, da savnet efter kæresten og vennerne blev for stort til at livet som bokser i Berlin kunne fungere optimalt. - Når jeg er oppe i ringen, så skal hovedet også arbejde sammen med hænderne - og hvis hovedet mangler noget, så kommer det ikke ud i hænderne, siger bokseren. Selvom sparringspartnerne i Tyskland ikke længere er en del af den ugentlige træning, så er selvdisciplinen og lysten til at træne stadigvæk intakt for den nordjyske bokser.
Torben Keller gør status efter han i oktober flyttede tilbage til Nordjylland. Han droppede bokselivet tæt på Team Sauerland for at komme tilbage til vennerne og kæresten.